Другі важны элемент прасоўвання кнігі, якім чамусьці рэдка карыстаюцца нашы выдаўцы, — стварэнне запамінальнага слогану. Трапныя фразы-заклікі прыцягваюць увагу, вылучаюць кнігі з плыні, часам даюць канкрэтную матывацыю набыць кнігу. Напрыклад, для серыі вучэбных дапаможнікаў па беларускай мове рэдактары выдавецтва “Аверсэв” па сёння выкарыстоўваюць ёмісты выраз: “Перамогі пачынаюцца з роднай мовы!” Ён, прынамсі, спыняе погляд на выданні. А калі прасачыць дынаміку рэалізацыі маёй кнігі “Алімпіяды па беларускай мове і літаратуры” з такім заклікам на вокладцы, то можна сцвярджаць — дапамагае чытачу вызначыцца з выбарам.